انورالحق کاکړ

انورالحق کاکړ يو پاکستانی سياستوال او د  پاکستان په سنا مجلس کې د بلوچستان د عوامي گوند استازی دی چې د ۲۰۲۳ زېږديز کال د اگست له ۱۴مې نېټې څخه د ۲۰۲۴زېږديز کال د مارچ تر ۴مې نېټې پورې د پاکستان لنډمهاله لومړی وزير وو چې تر ده وروسته يې شهباز شريف د ځايناستي په توگه وټاکل شو.

 ژوندليک 
انورالحق کاکړ د ۱۹۷۱ زېږديز کال د می مياشتې په ۱۵ مه نېټه د بلوچستان په قلعه سيف الله کې په يوه مشهوره متوسطه کورنۍ کې زېږېدلی، د هغه نيکه ډاکټر نورالحق کاکړ، د کلات د خان شخصي ډاکتر و، د هغه پلار احتشام الحق کاکړ يو ملکي مامور و، په داسې حال کې چې ماما يې ارباب يوسف کاسي او نور خپلوان يې په سياست کې ښکېل وو.
کاکړ د څلورو کلونو و، چې مور يې وفات شوه او پلار يې د هغه د عمر په اتلس کلنۍ کې مړ شو. 

کاکړ د کوټې په سينټ فرانسېس ښوونځي کې لومړنۍ زده کړې کړې دي، وروسته يې د کالج دوره د کوهاټ په کيډټ کالج کې بشپړه کړه، په ۱۹۹۰ لسيزه کې يې د بلوچستان پوهنتون څخه د سياسي علومو او ټولنپوهنې برخه کې د ماسټرۍ سند ترلاسه کړ.

هغه د انگلستان د لندن په برکبيک پوهنتون کې د قانون زده کړې پيل کړې، خو پای ته يې ونه رسولې.

هغه په ۲۰۰۵ زېږديز کال بېرته پاکستان ته راستون شو.

 سرچينې